**Gode kolleger og matprodusenter, gjester og ordstyrere; vel møtt til årsmøte!**

I Hedmark Bondelag er vi i år som i fjor nøyaktig 5644 medlemmer. Det er gledelig at vi holder fortet i et år hvor Norges Bondelag for første gang på lenge har en tilbakegang i medlemstallet. Og dessuten; vi er lite grann storebror i Innlandet igjen etter et år som lillebror. Godt vervearbeid før årsskiftet resulterte i 83 nye medlemmer, så takk til alle som gjorde en ekstra verveinnsats!

Vi ligger litt etter skjema når vi nå skriver mars, så her får dere ei utfordring på stående fot:- alle årsmøtedeltagere oppfordres til verve minst ett medlem til Hedmark Bondelag i løpet av årsmøtet. Når dere har fått positiv respons, gir dere Anne på kontoret navn og nummer slik at hun kan registrere medlemskapet. Den med flest innleverte navn vil bli rikelig premiert før vi forlater årsmøtet i morgen! Herved er utfordringen gitt!

Tørkesommeren gjorde 2018 til et krevende arbeidsår både på fylkesplan og lokalt. I tillegg har vi hatt hendene fulle med ulvekonflikt, villsvin og NATO for bare å nevne noe. Og mangfoldet av oppgaver er stort, i alle fall om en skal engasjere seg i alt påtalemyndigheten i Innlandet, velger å prioritere. Årets mest sære sak kom fra Åmot, der bonde Tormod Skramstad måtte møte i retten for å ha harvet ned et fuglereir. Riktig nok et reir ingen hadde sett. Tormod ble selvfølgelig frikjent, men måtte ta den belastningen det er å havne i medias søkelys for en sak som ikke burde ha vært en sak. Det blir sjelden kjedelig på jobb i Hedmark Bondelag.

Med så mye å ta tak i, er jeg imponert over hvordan våre ansatte på fylkeskontoret, har gått på alle disse oppgavene med krum hals. Organisatorisk fungerer Hedmark Bondelag svært godt, og det legges ned en formidabel arbeidsinnsats. Dette fikk vi vist til fulle under ulvedemonstrasjonen i Oslo på nyåret, hvor over 10.000 personer fra hele landet møtte opp i Spikersuppa. Uten bondelagets velsmurte organisasjonsapparat hadde ikke dette vært mulig, og fylkeskontoret i Hedmark Bondelag med Guro, Anne og Mona, dro kanskje det aller tyngste lasset. Jeg synes vi skal gi disse tre en velfortjent applaus!

**Jordbruksoppgjøret og den politiske situasjonen.**

Politikk er uforutsigbare greier. I forkant av fjorårets oppgjør var det i overkant mange mørke skyer på himmelen: - en svært krevende overproduksjon innenfor nær sagt alle husdyrproduksjoner og ei regjering som signaliserte tydelige innstramminger i den offentlige pengebruken. Desto mere gledelig var det å få gjennomslag for mangfoldet gjennom det såkalte pyramidetilskuddet i mjølkeproduksjonen, som styrker de små og mellomstore bruka. I oppgjøret ble også markedsbalanseringa styrket og derigjennom muligheten for å ta ut økte priser til bonden på kort og lang sikt. Særlig viktig var det å få på plass virkemidler som kunne bidra til bedre markedsbalanse for gris. Dette ser vi positive resultater av nå, med utkjøpsordningen for purker og kontroll med engangspurkeproduksjonen. Likevel; landbruket sakket ytterligere akterut inntektsmessig ift. andre grupper etter oppgjøret 2018. Det viser til fulle hvor vanskelig det er for landbruket å henge med inntektsutviklinga når vi ikke kan ta ut rimelige priser i markedet for maten vi produserer.

Hvor står vi foran jordbruksoppgjøret 2019? Markedssituasjonen er fortsatt krevende, med egg som den største utfordringen. Sjøl på storfekjøtt beveger vi oss raskt mot markedsbalanse. Det er derfor svært begrenset rom for å øke prisene også i 2019. Skal vi i landbruket henge med inntektsmessig, må vi forvente at regjeringa stiller med friske penger til årets oppgjør. Der det finnes rom for markedsvekst, er innenfor grøntsektoren. Grønt er på moten, og veksten her må vi klare å dekke opp med norske produkter. Jeg synes Elisabeth Morthen i Gartnerhallen har et interessant forslag når hun tar til orde for å sette av 1 milliard til et femårig vekst- og innovasjonsprogram for grøntsektoren. Dette er viktig for verdiskapinga i jordbruket i Hedmark, som har et betydelig potensial for vekst innenfor grønsaker og bær.

I innspillene fra lokallaga våre til årets jordbruksforhandlinger er det et tydelig signal om at kornøkonomien må styrkes. Med fjorårets vanskelige avlingsår i minne, er dette både forståelig og nødvendig for sikre dyrking av korn på den beste matjorda vår. Kornet er jo selve grunnplanken i kanaliseringspolitikken, hvor vi gir rom for de grasbaserte produksjonene i distriktene gjennom å sikre korndyrking i de beste jordbruksområdene. Dette blir et av de viktigste budskapene fra Hedmark Bondelag inn mot forhandlingene.

Det har i høst blitt satt fokus på den svake utviklingen i jordbruket langs kysten og nordover. Dette er det all grunn til å ta på alvor fordi det svekker sjølforsyninga vår, og svekker landbruket som verdiskaper over hele landet. Men når det hevdes at dette skyldes manglende vilje til å prioritere Vestlandet og Nord Norge i jordbruksoppgjørene, henger jeg ikke helt med. Så sent som i fjorårets oppgjør ble det opprettet en egen tilskuddssone for Vestlandet for å styrke jordbruket i disse områdene. Dette betyr at en får et høyere arealtilskudd i Egersund og Moi og Rogaland enn i Elgåa i Engerdal. Den negative utviklingen i landbruket på Vestlandet har derfor mere kompliserte årsaker enn bare for svak produksjonsøkonomi. Er det noe vi har lært i Hedmark så er det verdien av gode og positive produksjonsklynger for å skape landbruksvekst. Skal en snu den negative utviklinga langs kysten, må det til en mye mere målrettet satsing for å bygge slik produksjonsklynger. Det handler ikke bare om mere penger, men også optimisme og framtidstru.

En spennende faktor foran årets oppgjør er KrFs inntreden i regjeringen. For første gang på mange år skal vi nå forhandle med ei flertallsregjering. Dette svekker vår forhandlingsposisjon, fordi KrF i regjering ikke på samme måte vil kunne spille sammen med opposisjonen for å sikre jordbruket et rimelig oppgjør. Men vi skal slettes ikke undervurdere ei engasjert Olaug Bollestad. I Ernas regjeringsprosjekt har alle partier fått en viss grad av «fred» rundt sine kjernesaker. KrF har lagt betydelig tyngde i sitt landbrukspolitiske engasjement med sin fremste politiker i landbruksministerstolen, så her er det gode grunner til å være en optimist. Og det er jo lett å bli sjarmert av en landbruksminister Bollestad, som lanserer sin egen «bollefilm» for å framsnakke norsk korn.

**Klimaet.**

2018 er året klima for alvor kom på dagsorden i matdebatten. Den verste tørkesommeren på mere enn 70 år har satt spor. Det positive er at folk flest blir mere bevisst på viktigheten av å opprettholde egen matproduksjon her i landet, når verden rundt oss blir mere krevende. Problemet er at vi i landbruket har landet i en salig saus der et nei til kjøttkaker til middag blir løsninga på nær sagt alt som er vondt og fælt her i verden: De stakkars dyra slipper å bli mat, folkehelsa får seg en voldsomt boost og viktigst, klimaproblemet fordufter som kupromp for sola. I det hele tatt; dyr som mat sliter om dagen.

Vi kan gjenta til det kjedsommelige at Norge er et grasland, som trenger drøvtyggere for å omdanne graset til mat. Uten disse dyra blir det ei stusslig sjølforsyning. Det begynner å sige inn, men det går sakte. Folk flest fortviler mere over at Boeing 737 Max8 står på bakken, enn truslene mot den globale matproduksjonen klimaendringene representerer. **Forskerne er nå sikre på at 1,5 graders målet blir umulig å nå. Og stadig flere trur vi i stedet vil nærme oss 2,5 grader ved neste århundreskifte. Da trenger vi all den norske matproduksjonen vi kan klare. For det blir neppe noe fungerende internasjonalt matmarked om dette slår til**.

**Tørkesommeren.**

Den verste tørkesommeren i manns minne, har preget oss i landbruket sterkt det siste året. Mange har følt på uro og bekymring: Har vi nok for til dyra våre? Klarer vi å gjøre opp for oss? Heldigvis kan vi slå fast at etter en storstilt dugnad i landbruket, hvor Bondelaget har vært sentral, har vi berget oss «sånn noenlunde». Når jeg bruker et såpass omtrentlig begrep, er det fordi mange bønder vil oppleve konsekvensene av fjorårets tørkekrise først når «vårknipa» nå setter inn både foringsmessig og økonomisk. Tørkekrisa viste verdien av å ha Bondelaget, som både forhandlet fram ei krisepakke med regjeringa, og som har vært et viktig forum bønder imellom for å skaffe vinterfor og for å støtte hverandre. At vi fikk berget så mye halm som vi fikk, skyldes at mange tok ansvar og handlet i tide. Solidariteten som ble vist mellom yrkesbrødre og -søstre i denne situasjonen synes jeg var enestående. Kornprodusentene våre gjorde en kjempeinnsats med å berge nær sagt all tilgjengelig halm i fylket uten på noen måte å bli rik av det. Halmdugnaden viste hvor gode vi er til å jobbe sammen og hvor viktig det er å ha våre store samvirkelokomotiver når slike situasjoner oppstår.

Likevel er det enkeltpersoner innsats som imponerer mest. Jeg vil trekke fram spesielt transportør og bonde Erik Aaen på Tynset. Han organiserte, presset og transporterte rundt 12.000 bunter halm fra Trøndelag til Nord-Østerdal og Gudbrandsdalen helt på eget initiativ, og bidro sterkt til å redde forsituasjonen for mange denne vinteren. Også leder i Trysil Bondelag, Jan Ove Lyseggen, som ordnet halm til mange av sine medlemmer gjennom bekjente på Romerike, fortjener oppmerksomhet for sin innsats. Vi koster på oss en applaus for Erik og Jan Ove!

**Matproduksjonsberedskapen.**

Ei hovedutfordring i åra som kommer for landbruket blir å bidra til å motvirke klimaendringene, men også å mestre matproduksjonen under et endret klima. Tørkesommeren var i så måte et varsko. Aldri har vel sjølforsyninga vår vært dårligere enn etter denne sommeren. Vi har sett 30-tallet.

Hva kan vi lære av tørkesommeren og hvordan skal vi være bedre forberedt neste gang uåret slår til? Som leder i Norges Bondelag Lars Petter Bartnes har poengtert, bør hver enkelt bonde vurdere sin egen risikospredning. Mange bønder har i dag satset stort og spesialisert innenfor ulike produksjoner, og mange er svært dyktige. Problemet er at en gjør seg sjøl veldig sårbar når alle egga legges i samme kurva, samtidig som det er investert tungt gjennom store låneopptak.

Overordnet bør landbruket utarbeide felles beredskapsplaner, som fordeler ansvaret bedre mellom de ulike aktørene med hvem som skal gjøre hva. Nortura, Tine og Felleskjøpet kom godt på banen og gjorde en viktig jobb gjennom krisesommeren, men likevel kom krisa litt som «julekvelden på kjerringa». Mange av tiltakene som ble satt inn burde ideelt sett ha vært oppe å gå raskere. Eksempelvis kom Felleskjøpetss halmgaranti først 10.august, godt etter at skuronna var i gang på Østlandet. Og kapasiteten på Tines forplanlegging i den kritiske perioden i forkant av skuronna, var preget av ferieavvikling. Dette må vi lære av! Jeg savner en mere åpen og offensiv debatt om dette internt i landbruket. Men også Fylkesmannen, som har det overordnede ansvaret for samfunnsberedskapen vår, bør evaluere sin rolle for å stå bedre rustet neste gang krisa oppstår.

**Ulven.**

Heller ikke 2018 ble noe fredelig rovdyrår for beitebrukerne i Hedmark. Smellen kom i år i Nord-Østerdal hvor 6-7 ulver gjennom hele beitesesongen, fra mai til oktober, drepte sau til bøndenes og skadefellingsmannskapenes store fortvilelse. Når status kunne gjøres opp var minst 860 sau og lam drept av ulven. Dette er den verste enkelthendelsen mht. tap til rovdyr noensinne her i landet. Det var derfor helt uvirkelig når klima og miljøminister Elvestuen under sitt besøk i Gammeldalen i Tynset i sommer åpnet sin tale til hardt pressede sauebønder med å fortelle at rovdyrtapene har gått ned med hele 40% de siste årene. Underforstått; rovdyrpolitikken fungerer bedre enn noensinne! Dette viser bare hvor stor avstanden har blitt mellom de som sitter med det politiske ansvaret og deres evne til innlevelse og forståelse for effektene av rovdyrpolitikken for de som må leve med den hver dag. Er det rart at konflikten fortsatt eskalerer!

Etter min mening er en viktig årsak manglende politisk ryggrad hos de som var med på å vedta bestandsmålet for ulv. For noen må faktisk ta de nødvendige initiativ for å klargjøre forliket om bestandsmålet for ulv fra 2016. Slik det er nå, spenner juristene i KLD krokfot for gjennomføringen av forliket med henvisning til Naturmangfoldloven og Bernkonvensjonen.

Regjeringen har et mål om å redusere konfliktnivået i rovdyrpolitikken. Da er det vanskelig å forstå den statlige småligheten som utøves når det gjelder erstatningene til beitenæringa. I Folldal opplever sauebøndene nå ei sterk avkorting av rovdyrerstatningene, uten at Fylkesmannen kan peke på konkrete endringer i skadebildet som skulle tilsi at rovdyrtapene plutselig skulle gå ned. Videre får ikke Nord-Østerdalsbøndene de samme erstatning for sine tap etter ulveangrepene i sommer, som de fikk på Hadeland i 2017. Begrunnelsen fra KLD er at (sitat) «*tap av sau til rovvilt i Østerdalen oppstår regelmessig over tid, i motsetning til på Hadeland, der situasjonen var mer ekstraordinær».* Altså, når en er så uheldig å ha tap til ulven jevnt og trutt, og attpåtil er vant til det, skal en ikke få samme erstatning som andre folk. Dette var og er en helt utrulig begrunnelse! Og verst av alt; de ser ut til å slippe unna med det!

Hvor er grunneierpartiet Høyre, landbruksvennene i KrF, eller FrPs Ørsal Johannsen når en lar dette slippe igjennom? Og hvem av forlikspartnerne i regjeringa av Høyre, KrF og FrP står opp for det forliket de sjøl utarbeidet? I ytterste konsekvens svekker dette folks tillit til demokratiet. Så det er ikke helt uten grunn at 10.000 frustrerte bønder, jegere og by- og bygdefolk igjen tok til gatene i Oslo 8.januar: Vi har fått nok nå – vi er lei!

**Dyrevelferd.**

50% av forbrukerne mener dyrevelferd er viktigst når en velger i butikken Bare 14% mener norsk opprinnelse er viktigst (*ref. Reknes, Matprat*). Det er derfor helt avgjørende for norsk landbruk at vi leverer på dyrevelferd. Verst av alt er det når vi blir tatt med buksa nede, og sier en ting og gjøre noen annet. Dette er den dyrkjøpte lærdommen etter Mattilsynets avsløringer om graverende forhold hos slaktegrisbeseteninger i Rogaland i fjor. Da kan systematisk omdømmebygging for norsk mat og landbruk bli ødelagt nærmest over natta. Matprats undersøkelse «Kjøttets tilstand» illustrere dette godt: i 2017 hadde nær 80% av de norske forbrukerne sterkere tillit til norsk kjøtt enn importert vare, mens det 2018 var falt ned mot bare 60%. Dette omdømmefallet er i statistisk sammenheng nærmest for en tsunami å regne.

Vi vet vi har ei dyrehelse i verdenstoppen. Det betyr ikke automatisk at dyrevelferden er i samme klasse, men det er ikke helt uten sammenheng. Vi har et regelverk for hold av produksjonsdyr som er av de aller strengeste i verden. Uten dette ville neppe dyrehelsa heller vært så god. Helheten her må vi bli flinkere til å snakke om. Utfordringa er at de mest fundamentalistiske dyrevernerne har tilranet seg definisjonsmakta av hva som er god dyrevelferd. Og de blir aldri fornøyd. For når ett krav er innfridd, kommer gjerne et nytt. Faglige råd drukner i rent føleri, som har lite med den forsknings- og erfaringsbaserte kunnskapen landbruksnæringa sitter på.

I det siste har den store snakkissen vært forholdet mellom ku og kalv i mjølkeproduksjonen. Nå skal alt slippes løs i fjøset, det betyr fort kostbare ombygginger og tilpasninger. Eggprodusentene gikk i denne fella ved innføring av miljøbur i 2013. Etter å ha investert tungt i ombygging til miljøbur, opplever mange å måtte bygge om til frittgående systemer bare fem år etter forrige tilpasning. Vi må derfor få forståelse for at det viktigst må være å få til en god dyrevelferd i de husdyrromma vi har, ellers går regnestykket rett og slett ikke i hop.

Men vi må også rydde i eget reir i landbruket. Andelen storfeslakt som får hygienetrekk er økende. I 2017 fikk hver fjerde storfeleverandør trekk for møkkete storfe for ett eller flere av de dyra som ble levert til slakt. Dette er både et matkvalitetsproblem og ei dyrevelferdsutfordring vi må ta tak i. For ethvert presseoppslag om dårlig dyrehold svekker omdømmet vårt. Næringa skal ha nulltoleranse for dyrehold som lever på kanten etiske og dyrevelferdsmessig.

**Innlandet – det forjettede land.**

Om et knapt år så er Hedmark fylke historie og Innlandet stiger fram fra skoddeheimen. Det er fullt mulig å finne problemer med dette nye Innlandet, men det er også mulig å bli en smule entusiastisk. Hør bare her: - Innlandet har allerede 20% av den grønne verdiskapinga i Norge, 20% av jordbruksarealet, 30% av skogarealet og 40% av avvirkninga, vi har tatt brorparten av veksten i antall ammekyr og vi er norgesmestre i nydyrking, og ennå har vi mye å gå på! SINTEF-rapporten som har kartlagt vekstpotensialet for den grønne sektoren i Innlandet, har anslått potensialet til å være på hele 20 milliarder og 25.000 arbeidsplasser når det grønne skiftet skyter fart. Så her finnes det muligheter om vi vil- sammen. Vi sitter også på verdensledende kompetansemiljøer innenfor avl og planteforedling, og vi har gode forsknings- og utdanningsmiljøer som Apelsvoll og Blæstad. Disse vil bli viktige i den videre klimatilpasningen av jordbruket. Jeg har merket meg med glede et sterkt engasjement knyttet til forskning på et mere klimasmart jordbruk fra den nye dekanen ved Fakultet for anvendt økologi, landbruksfag og bioteknologi ved HInn, Maria Hörnell Willebrand, med Blæstad-duoen Tofastrud og Cottis som heiagjeng. Og nettopp Blæstad kan bli en viktig nøkkel i utviklingen av et klimasmart landbruk her i landet. Så til styret ved Høyskolen i Innlandet vil jeg bare si en gang for alle:- Det vil være ren galskap å stenge ned den eneste utdanningsinstitusjonen i Norden som evner å flytte klimateknologien fra tegnebrettet til praktisk anvendelse for bonden på jordet!

Når jeg nå går av vakt som fylkesleder i Hedmark Bondelag etter fire engasjerende og arbeidsomme år, er det ikke så lett å vite om en har gjort noen forskjell. Jeg er av typen som har tru på å løse floker gjennom å prate sammen og å samarbeide. Derfor har det vært et viktig prosjekt å søke allianser for å styrke gjennomslaget for bondestemma i samfunnsdebatten. Noe har vi lykkes med, andre forsøk har strandet. Skal jeg trekke fram noe vi har lykkes med, må det bli etableringen av Jordvernalliansen og Naturbruksalliansen, hvor Hedmark Bondelag i begge tilfeller har spilt ei sentral rolle. Her har vi fått til gode samarbeidsrelasjoner med organisasjoner som vi vanligvis ikke arbeider så tett med, og vi har fått større trøkk i det politiske arbeidet. Det kan også gi noen tilleggseffekter som er viktige, nemlig større forståelse for landbruket og Bondelagets arbeid utenfor menigheten. Ellers ser det ut til at vi har lykkes godt på diplomatifronten, når vi nå innstiller på en sammenslåing av bondelagene i Hedmark og Oppland til et Innlandet Bondelag om ett år. Vi har etablert et godt og tillitsfullt samarbeid med Oppland Bondelag, noe som jeg er overbevist om at vil gi oss økt slagkraft. Og for en gangs skyld er vi i Hedmark og Oppland tidligst ute!

Landbrukspolitikk kan til tider være tungtfordøyelige greier. Da er det godt at humoren sitter løst der hedmarkinger møtes. Verdien av å rive kjeft er i det heletatt sterkt undervurdert når det kommer til psykisk helse. Mi oppfordring er å ta vare på det gode optimistiske felleskapet – vi må snakke hverandre opp! Vi har mye å glede oss over i landbruket. Løsninga på klimaproblemene finnes i sirkulærøkonomien og kretsløpstenkingen som vi alltid har forvaltet. Og vi produserer en vare som aldri vil gå av moten, slik Ap-høvding Einar Førde så godt formulerte det en gang fra Stortingets talerstol: **«Folk et ikke på sikt, dei et kvar dag»**

Takk for oppmerksomheten og godt årsmøte!